## Odluka o davanju potpore poduzetnicima za korištenje usluga konzultanata, članova Hrvatske mreže konzultanata

### NN 133/1997 (10.12.1997.), Odluka o davanju potpore poduzetnicima za korištenje usluga konzultanata, članova Hrvatske mreže konzultanata

# MINISTARSTVO GOSPODARSTVA

Na temelju Ugovora o poslovnoj suradnji na realizaciji Hrvatske mreže
konzultanata za malo gospodarstvo i Pravila o radu Hrvatske mreže konzultanata
za malo gospodarstvo, ministar gospodarstva donosi

## **ODLUKU**

### **O DAVANJU POTPORE PODUZETNICIMA ZA KORIŠTENJE USLUGA KONZULTANATA, ČLANOVA HRVATSKE MREŽE KONZULTANATA**

Članak 1.

Svrha Odluke je poticati osnivanje i početak poslovanja obrtnika, zadruga
i malih trgovačkih društava (u daljnjem tekstu: poduzetnici). Ministarstvo
gospodarstva i županije/JLS će poticati malo gospodarstvo izdvajanjem sredstava
radi sudjelovanja u plaćanju cijene savjetodavnih usluga konzultanata,
članova Hrvatske mreže konzultanata za malo gospodarstvo (u daljnjem tekstu
HMK).

Ova Odluka se odnosi i na poduzetnike koji za osnivanje i početak poslovanja
koriste sredstva iz programa "Start" Hrvatske garancijske agencije ("Narodne
novine", br. 77/97. i 88/97), poticajna sredstva županija/JLS, HBOR-a,
poslovnih banaka ili isključivo vlastita sredstva.

Članak 2.

Sredstva koja za ove namjene izdvaja Ministarstvo gospodarstva predstavljaju
dio ukupne potpore koja se, sa sredstvima županija/JLS predviđenim za ove
namjene, dodjeljuje poduzetnicima-početnicima, radi plaćanja dijela cijene
savjetodavnih usluga konzultanata članova HMK. Uz Ministarstvo gospodarstva
i županije/JLS u podmirivanju troškova nastalih korištenjem savjetodavnih
usluga članova HMK sudjeluje i poduzetnik.

Članak 3.

Sredstva koja Ministarstvo gospodarstva izdvaja radi davanja potpore
početnicima za korištenje usluga članova HMK, dodjeljuju se županijama/JLS
na temelju županijskih programa poticanja malog gospodarstva. Za ove namjene
Ministarstvo gospodarstva županijama/JLS dodjeljuje sredstva predviđena
za stručnu pomoć županijama/JLS. Visina dodijeljenih sredstava ovisi o
proračunskim mogućnostima.

Članak 4.

Županije/JLS će dobivena sredstva koristiti za dodjeljivanje bespovratne
potpore poduzetnicima radi pokrića dijela troškova nastalih korištenjem
savjetodavnih usluga članova HMK.

Poglavarstvo županije/JLS će posebnom odlukom odrediti ukupni iznos
sredstava koja će se dodjeljivati kao bespovratne potpore.

Sredstva bespovratne potpore za pokriće dijela troškova HMK županije/JLS
dodjeljuju na temelju prethodno provedenog natječaja.

Potpore se dodjeljuju do iskorištenja sredstava.

Članak 5.

Na natječaj za potporu iz članka 4. ove Odluke mogu se javiti poduzetnici-početnici
koji će, pri osnivanju ili početku poslovanja, koristiti savjetodavne usluge
članova HMK, a koji natječajnoj komisiji županije/JLS dostave opis poduzetničke
ideje/pothvata i predviđeni iznos kreditnih ili vlastitih sredstava potrebnih
za osnivanje ili započinjanje poslovanja, te kratak opis i predračun cijene
savjetodavne usluge.

Članak 6.

Pravo na dodjelu potpore imaju poduzetnici-početnici čiji se poduzetnički
pothvat uklapa u program poticanja malog gospodarstva županije/JLS o čemu,
na temelju natječaja, odlučuje natječajna komisija, te koji, pri realizaciji
poduzetničkog pothvata, koriste savjetodavne usluge članova HMK.

Odluku o davanju potpore poduzetniku natječajna komisija donosi u roku
od osam dana od podnošenja zahtjeva za potporu.

Članak 7.

Potpora za savjetodavnu pomoć konzultanata, članova HMK se koristi za
savjetodavnu uslugu koja obuhvaća: provjeru poduzetničke ideje i poduzetničkih
sposobnosti, davanje osnovnih informacija potrebnih za početak poslovanja,
te ukazivanje na specifičnosti poslovanja predmetne djelatnosti, izradu
investicijskog projekta ili poslovnog plana u suradnji s poduzetnikom,
te pružanje usmenih savjeta glede izvedbe poduzetničke zamisli iz elaborata
tijekom prve godine primjene projekta.

Potpora za plaćanje cijena savjetodavnih usluga članova HMK može se,
za osnivanje ili početak poslovanja, koristiti samo jedanput.

Članak 8.

Županije/JLS će, uz poduzetnika, sudjelovati u podmirivanju cijene savjetodavnih
usluga prema sljedećoj tablici:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

```
IZNOS KREDITA ili                       CIJENA KONZULTANTSKE
IZNOS VLASTITIH SREDSTAVA               USLUGE
______________________________________________________________

do 90.000 kuna                          3.600 kuna
______________________________________________________________

preko 90.000                            3.600 kuna + 3%
do 180.000 kuna                         iznad 90.000 kuna
______________________________________________________________

preko 180.000 kuna                      6.300 kuna + 1,5%
do 360.000 kuna                         iznad 180.000 kuna
______________________________________________________________

```

Temeljem ove Odluke, poduzetnicima s prebivalištem na područjima određenim
Zakonom o područjima posebne državne skrbi ("Narodne novine", br. 44/96),
kao potporu za plaćanje cijene konzultantskih usluga županije/JLS priznaju
35%, a poduzetnicima s ostalih područja 25% od ukupne cijene savjetodavne
usluge.

Poduzetnici s prebivalištem na područjima posebne državne skrbi moraju
djelatnost, za čije obavljanje potporu traže, registrirati na području
na kojem imaju prebivalište.

Potpora se izračunava prema vrijednosti kredita ili iznosu vlastitih
sredstava i cijeni konzultantske usluge iz prethodne tablice.

Poduzetnici s područja posebne državne skrbi sudjeluju u ukupnoj cijeni
usluga članova HMK s najmanje 15%, a poduzetnici s ostalih područja s najmanje
25%.

Članak 9.

Potpora se isplaćuje konzultantu-članu HMK koji će natječajnoj komisiji
županije/JLS dostaviti zahtjev za plaćanje potpore iz članka 8. stavka
2. ove Odluke. Uz zahtjev za isplatu potpore konzultant dostavlja presliku
virmana poduzetnika o plaćenom dijelu cijene savjetodavne usluge konzultantu-članu
HMK, presliku ugovora konzultanta i poduzetnika, jedan primjerak poslovnog
plana ili investicijskog projekta s preslikom odluke županijske/JLS natječajne
komisije o davanju bespovratne potpore, te potvrdu o predaji zahtjeva za
kredit i elaborata u banku.

U slučaju da poduzetnik ne koristi sredstva banke, te samostalno financira
osnivanje i početak poslovanja, konzultant može koristiti bespovratnu potporu
ako natječajnoj komisiji županije/JLS, uz zahtjev za plaćanje potpore,
dostavi presliku virmana poduzetnika o plaćenom dijelu cijene savjetodavne
usluge konzultantu-članu HMK, presliku ugovora konzultanta i poduzetnika,
jedan primjerak poslovnog plana ili investicijskog projekta s preslikom
odluke županijske/JLS natječajne komisije o davanju bespovratne potpore,
suglasnost nadležnih organa da će se namjeravana djelatnost moći obavljati
na predviđenoj lokaciji (lokacijska ili građevinska dozvola), te dokaz
ili izjavu o osiguranju vlastitih sredstava poduzetnika.

Članak 10.

Natječajna komisija županije/JLS će, na temelju provjere dokumentacije
iz članka 9. Odluke, donijeti prijedlog odluke o isplati potpore konzultantu.
Konačnu odluku o isplati sredstava donosi poglavarstvo županije/JLS.

Pri donošenju prijedloga odluke o isplati potpore konzultantu natječajna
komisija županije/JLS može prihvatiti povećanje konačne cijene savjetodavne
usluge u odnosu na predračunsku do 15%.

Iznos potpore županija/JLS će uplatiti na žiro-račun konzultanta u roku
od 15 dana od primitka dokumentacije propisane u članku 9. ove Odluke.

Članak 11.

Županija/JLS mora čuvati kao poslovnu tajnu poslovni plan i investicijski
projekt poduzetnika i sve podatke u svezi s poslovnim planom i projektom.

Članak 12.

Odluka stupa na snagu danom objave u "Narodnim novinama".

Klasa: 311-01/97-01/1554
Urbroj: 526-01-97-01
Zagreb, 27. studenoga 1997.

Ministar
**mr. Nenad Porges**, v. r.

Odluka, NN 133/1997-1922